Nisa Laburisti tablet lill-Gvern biex jinvestiga mistoqsijiet li saru waqt intervisti lil għalliema mill-Kummissjoni għas-Servizzi Pubbliku. NL sostniet li mhux aċċettabbli li f’intervisti għall-impjiegi l-applikanti jiġu mistoqsija dwar jekk hux se jkollhom tfal inkella dwar il-pjani tagħhom għat-trobbija tat-tfal. L-għaqda qalet dan b’reazzjoni għal dak irrapportat fil-ġurnali u skont ma qed jingħad mill-MUT dwar kif f’intervisti mill-Kummissjoni għas-Servizz Pubbliku għal impjieg, għalliema nisa kienu mistoqsija dwar il-pjani tagħhom dwar it-tfal u t-trobbija tagħhom. “Jekk dan huwa veru dan imur kontra l-politika tal-Gvern” qalet Claudette Abela Baldacchino President ta’ NL – Nisa Laburisti. Żiedet tgħid li “Jekk verament nemmnu fl-ugwaljanza ma nistgħu qatt naċċettaw mistoqsijiet diskriminatorji bħal dawn waqt interviews għal postijiet tax-xogħol.” NL – Nisa Laburisti sostniet li mistoqsijiet bħal dak li qed jiġi allegat li saru mhux biss huma illegali, iżda jkomplu jinfurzaw li sterjotipi fis-soċjetà tagħna u għalhekk tablet lill-Gvern jinvestiga.